真社會性

係動物社會性嘅一種形式。定義上，一個具有真社會性嘅群體有以下嘅特色：
成員會合作一齊照顧啲細路、
個社群入面嘅成年個體分幾代、以及
將成年個體分做「會繁殖嘅」同「唔會繁殖嘅」，而且兩組之間有分工。
蜜蜂、螞蟻同白蟻都有真社會性。

昆蟲

膜翅目 

好似蜜蜂就係一種有真社會性嘅動物：蜜蜂乸分做工蜂同蜂后，當中蜂后成個竇得一隻，而工蜂數量就成千上萬；蜂后會係噉生幼蟲，同時啲工蜂冇生殖能力，但會合力負責照顧蜂后嘅幼蟲，唔同年紀嘅工蜂一齊做呢樣嘢；蜜蜂喺生理上仲高度專化－工蜂淨係負責做嘢，唔曉繁殖，而蜂后同蜜蜂公就淨係識繁殖，唔曉搵食或者照顧幼蟲：
蜜蜂公即係公嘅蜜蜂；佢哋主要係為咗繁殖而生嘅，唔會參與搵食，亦都唔使點樣幫手保護個竇－所以條尾度冇針；佢哋會有大嘅眼，等佢哋可以喺空中進行嘅交配當中睇到個蜂后嘅位置。平均嚟講，喺冬天以外嘅時間，一個蜜蜂竇會有 500 到 1,500 隻蜜蜂公。
工蜂係蜜蜂乸嘅一種；一個蜜蜂竇每一刻可以有成 60,000 隻工蜂咁多。當蜂后選擇性噉用自己儲起咗嘅精子嚟將啲卵受精嗰陣，工蜂就會出世。工蜂多數都會喺出世 21 日之內發育成熟，並且得一個月命左右。雖然佢哋咁短命，但喺三種蜜蜂當中，工蜂嘅行為係最多樣化嘅：佢哋喺個竇入面負責做啲乜睇佢哋年紀而定，最後生啲嗰啲通常會負責餵幼蟲同收花蜜，老少少嘅會幫手打掃個竇、喺個竇外面站崗、同飛出去個竇外面搵食；又有啲工蜂會專門做一樣工作，好似係負責「執屍」噉－負責將死咗嘅同伴嘅屍體搬出去個竇外面。工蜂喺身體結構上都有內部差異，會睇做乜嘢工作而有所變化－例如有啲會生個好似籃噉嘅結構出嚟去裝採到嘅花粉。喺某啲情況之下－例如係個蜂后唔見咗－工蜂仲可能會生卵巢同開始產卵。
蜂后可以話係一個蜜蜂竇嘅統治者。一隻蜂后通常都係佢所屬嗰個蜜蜂竇入面所有蜜蜂嘅阿媽，所以又有人叫蜂后做母蜂。蜂后係一隻非一般嘅蜜蜂乸，喺好特別嘅情況之下先會生到出嚟：工蜂喺餵幼蟲嗰陣，會分泌一種叫蜂王漿嘅物質俾幼蟲食，多數嘅幼蟲，無論公乸，淨係喺幼蟲期初期有蜂王漿食，得極少數嘅蜜蜂乸有機會幼蟲期全程食蜂王漿；一隻一路淨係食住蜂王漿嘅幼蟲乸會發育成蜂后，如果唔係一路淨係食蜂王漿嘅就會發育成工蜂。如果一隻幼蟲乸真係全程食足蜂王漿嘅話，佢就會喺 16 日之內發育成蜂后。一隻蜂后無論喺生理、形態、定行為上都同工蜂好唔同：佢大隻啲，條尾嗰度支針冇倒勾，同埋唔識生產蜂蠟；最緊要嘅係，一隻蜂后有一組有生殖能力嘅卵巢，同埋具有可以用嚟儲起啲精子嘅結構。一般嚟講，一隻蜂后可以有成幾年命，係三種蜜蜂當中最長命嘅。
螞蟻嘅社會結構同蜜蜂嘅好似。喺多數物種當中，工蟻同蟻后之間嘅差異，係一出世就定死咗冇得變嘅，不過都有例外，好似係印度跳蟻噉。

白蟻 

白蟻，學名叫等翅目，係一個亞目嘅昆蟲，直至 2020 年代為止有超過 3,000 個物種。

白蟻都有真社會性：一個白蟻丘會有
一隻蟻王同一隻蟻后，當中蟻后有巨大嘅腹部因而體型大過蟻王，兩隻都有生殖能力，會終生猛咁交配，當中蟻后甚至腹部大到唔郁得，而隻蟻后一世蟲可以生成過億粒蛋；
同時佢哋手下會有大量嘅兵白蟻同工白蟻，呢啲手下係佢哋啲仔女，可公可乸，不過都係冇生殖能力嘅，工白蟻會負責搵嘢食、維修個竇同埋照顧若蟲，而兵白蟻就戰鬥力最強，會負責喺個蟻群受外敵攻擊嗰陣迎戰，保護蟻王蟻后同工白蟻。
呢種社會結構明顯有異於蜜蜂同蟻等嘅膜翅目－例如蜜蜂同蟻都有真社會性，但冇蜂王蟻王呢樣嘢，噉係因為膜翅目同白蟻兩者係各自分別噉進化出真社會性嘅。

社會行為
群體智能
社會組織
經濟學上講嘅分工
超生物

攷

拎 

International Union for the Study of Social Insects.
Eusociality in naked mole-rats.

動物學